Luister na die Bronnie se toekaboekstories
Luister na die Bronnie se toekaboekstories	News	- Toeka se dae	Tuesday, 23 August 2016 20:21	Untitled Document
Verhale uit die Bronnie se koffietafelboek, ‘Toeka se Dae – Die Karakters’, het ‘n radioreeks oor Pretoria FM geword. Omroeper Martin Jansen het die Bronnie se Angie Kleijn gevra om stories oor karakters uit die boek te vertel. Die reeks, ‘Stories uit Toeka’, kan elke Dinsdagmiddag kwart oor twee gehoor word. Dit vorm ‘n insetsel in Martin se aanbiedingstyd tussen 2 en 4 nm. Martin Jansen en Angie Kleijn in die Pretoria FM opname-ateljee
Die fokus is op die kleurvolle karakters van meer as ‘n honderd jaar gelede: van waaghalse, grootpraters en mynmagnate tot spookstories, gruverhale en skinderstories oor ou Pretoria se eerste inwoners.
‘Toeka se Dae – Die Karakters’ ATKV Centurion ATKV Centurion
Aantal besoekers 83569Aantal besoekers die maand 2033
NADINE AANBIEDER VAN NUWE TV-PROGRAM “MUSIEKROULETTE”
Thursday, 16 June 2016 UITNODIGING NA GRATIS BYWONING VAN TV-OPNAMES VAN “MUSIEKROULETTE” BY DIE SAUK IN JOHANNESBURG.
Nadine het vroeër vanjaar ‘n ATKV-toekenning ontvang vir haar bevordering van ons Afrikaanse taal en kultuur as sanger op nasionale en internasionale gebied oor ‘n tydperk van 20 jaar. Sy het nou ook as suksesakteur ontpop en het sopas 54 verhoogproduksies van “Sneeuwitjie” by Emperor Palace voltooi waarin sy die rol van “Sneeuwitjie” baie suksesvol vertolk het.
Nou gaan sy ook die aanbieder van die TV-program “Musiekroulette” wees wat oor vyf middae elke keer om 15:00 by die SAUK in Aucklandpark opgeneem gaan word. “Musiekroulette” is ‘n musiekspeletjie gebaseer op “Kennis en Kans”. Dit is die eerste van sy soort op SA-televisie.
Die volgende gaskunstenaars tree by die onderskeie opnames op: Maandag 20 Junie: Kurt Darren en Ampie;
Dinsdag 21 Junie: Die Campbells en Karin Kortje;
Woensdag. 22 Junie: Corlea Botha en Brandon October;
Donderdag 23 Junie: Monique en Andries Botha;
Vrydag 24 Junie: Danie Niehaus.
Stuur vir ons ‘n epos na iakotze@mweb.co.za en meld hoeveel gratis kaartjies u vir elke opname wil hê. Ons sal die kaartjies dan vir u in die ontvangslokaal van SAUK TV ‘n halfuur voor die opname gee. Sakkie Kotze
Gepos onder Nuus | Comments Off on NADINE AANBIEDER VAN NUWE TV-PROGRAM “MUSIEKROULETTE”
“SNEEUWITJIE” ‘N AFRIKAANSE TREFFERPRODUKSIE.
Sunday, 12 June 2016 LOF EN WAARDERING AAN DIE PRODUKSIESPAN EN AKTEURS VAN “SNEEUWITJIE”.
Die vyf-en-veertigste en laaste verhoogproduksie van “Sneeuwitjie” het Sondagmiddag 12 Junie by Emperors Palace in Kemptonpark plaasgevind.
Sakkie Kotze het heel aan die einde die vervaardigers mnr. en mev Keyser, die produksiespan o.l.v. Weslee Lauder en al die akteurs gelukgewens met ‘n puik Afrikaanse produksie – vol humor en in hedendaagse idioom. Die gehoor het dit staande met handeklap beaam.
Hy het blommeruikers aan Angela Kilian as “Koningin Narsissa” en Nadine as “Sneeuwitjie”, asook ‘n eetgoed-geskenk aan Reynard Slabbert as “Prins Adriaan van Adelaarskloof” oorhandig.
Nadine is al vir baie jare lid van die ATKV Centurion Musiekforum. Sy het al vir baie jare ook in die buiteland opgetree en reeds bekendheid in Nederland, België en Vlaandere verwerf.
Op die foto wens Sakkie hulle as die drie hoofspelers geluk. Op die ander foto word Nadine deur tenoor Coert Grobbelaar -ook lid van die Musiekforum gelukgewens.
Gepos onder Nuus | Comments Off on “SNEEUWITJIE” ‘N AFRIKAANSE TREFFERPRODUKSIE.
Baie geluk aan ons Diva met haar verjaarsdag.
Sunday, 12 June 2016 ONS VEREER DR. MIMI COERTSE MET HAAR 84e VERJAARSDAG. 12 Junie 2016
Die Cantare Kinderkoor het van haar bekendste Afrikaanse kunsliedere gesing.
Een van die ATKV Centurionsangers die tenoor Coert Grobbelaar, het die Afrikaanse lied wat haar die naaste aan die hart lê nl. “Heimwee”, met groot passie ter ere van haar gesing.
Die suiwer note van die pragtige wit vleuelklavier in haar woning was opvallend. Rudolf Geldenhuis die begeleier was ook verantwoordelik vir die begeleiding op Coert se jongste Cd ” ‘N Oulap se Eiegoed”. Dit bevat ook van ons bekendste kunsliedere. Mimi het groot waardering gehad vir die wyse waarop ons vir haar ‘n “Verjaarsdagkonsert” in haar huis in Waterkloof kom aanbied het. Ons het ‘n jarelange vriend en musiekkollega John Roos, voormalige direkteur van Musiek by Unisa genooi om ook teenwoordig te wees. Hy het o.a. opgemerk dat dr. Coertse een van ons baie min internasionale divas is wat nog steeds as operasanger van weleer hooggeag word en wie se stem nog steeds gereeld oor vele radio- en televisiestasies hier en dwarsoor die wêreld gehoor word.
Sakkie Kotze het ook opgemerk dat baie van ons sangers baie lewenslesse by haar kan kom leer oor stemkwaliteit en stembeheer, openbare optrede, professionaliteit en ambassadeurwees vir Afrikaans – hier en dwarsoor die wêreld.
Op die eerste foto verskyn sy saam met vlnr. Sakkie Kotze, John Roos en Coert Grobbelaar.
Gepos onder Nuus | Comments Off on Baie geluk aan ons Diva met haar verjaarsdag.
ONS BRING HULDE AAN JAN VENTER
Saturday, 11 June 2016 ONS BETREUR DIE SKIELIKE HEENGAAN VAN JAN VENTER – ‘N JARELANGE ATKV-VRIEND.
Jan is die afgelope naweek by sy huis aan ‘n toeval oorlede en op Vrydag 10 Junie onder blyke van baie groot belangstelling begrawe.
Die ATKV Centurion kom al ‘n lang pad saam met Jan.
Toe ons Musiekforumlede vir baie jare by die Pretoriaskou musiekprogramme aangebied het, was hy ons skakelpersoon om die logistieke reëlings te finaliseer.
Vanjaar het hy vir ons ‘n sleepwa voorberei waarop ons musikante kon sit en musiek maak in ‘n Kultuuroptog op Vryheidsdag van Kerkplein na die Uniegebou.
Jan het vir ons ‘n “Vlam vir Afrikaans”-gedenkpodium gemaak wat op 8 Mei in die Senotaafsaal van die Voortrekkermonument permanente staanplek gekry het toe dr. Mimi Coertse die “Vlam vir Afrikaans” aangesteek het.
Op die eerste foto word Jan deur Sakkie Kotze bedank. Agter staan twee van sy personeellede by die “ATKV-wa”. Op die ander foto staan hy by twee ATKV-lede, Louis Buys en Thea de Kock by die “Vlam vir Afrikaans” in die Senotaafsaal.
Ons betuig meegevoel met sy gesin en familie.
Gepos onder Nuus | Comments Off on ONS BRING HULDE AAN JAN VENTER
“Sneeuwitjie” ‘n skitterproduksie in Afrikaans.
Sunday, 5 June 2016 “SNEEUWITJIE” IN EIETYDSE IDIOOM ‘N BAIE GROOT SUKSES.
Agt-en-dertig opvoerings van hierdie suksesproduksie by Emperor Palace is al verby En Daar Is Nog Net 5 Geleenthede oor om dit te sien: Vrydag 10 Junie om 19:30, Saterdag 11 Junie om 11:00, 15:00 en 19:30 en Sondag 12 Junie om 11:00 en 15:00.
Cobus Venter is die skrywer, Weslee Lauder die regisseur, Heidi Edeling (musiekverwerkings en musiekregie) en Renier en Lise-Marie Keyser is die vervaardigers. Baie geluk aan julle en al die akteurs.
Nadine speel die hoofrol “Sneeuwitjie” en Reynaard Slabbert “Prins Adriaan van Adelaarskloof” met wie sy aan die einde trou.
“Sneeuwitjie” is ‘n gesinsproduksie en nie net vir kinders nie. Dit is deur Renier Keyser “Verafrikaans” met eietydse uitdrukkings, humor en sêgoed wat oupas, oumas, ma, pa en die jongklomp laat skaterlag. Toe die Prins vir Sneeuwitjie vra om te trou, vra sy vir hom: “Kan jy braai…???
Bespreek u plek by Computicket (Shoprite en Checkers). Ons sal graag u kommentaar agterna wil hoor. Ons hoor alreeds: “Puik, ‘n genotervaring, vol humor, puik sang en toneelspel, baie sneeu en ‘n gelukkige einde. “Die koningshuis en Emperor Palace het lanklaas so ‘n groot troue beleef…!!!
Nadine het vroeër vanjaar ‘n ATKV-toekenning vir haar nasionale en internasionale bevordering van ons taal en kultuur die afgelope 20 jaar as sanger ontvang. Nou voeg sy ook puik toneelspel daarby.
Op die eerste foto verskyn sy en Reynard Slabbert. Op die tweede foto word sy deur Sakkie Kotze (ATKV) gelukgewens.
“Gaan koop nou jou kaartjie, anders gaan jy BAIE spyt wees.”
Gepos onder Nuus | Comments Off on “Sneeuwitjie” ‘n skitterproduksie in Afrikaans.
Kultuurbelewenis op sy beste…!!!
Saturday, 4 June 2016 MAMPOERFEES BY DIE WILLEM PRINSLOO LANDBOUMUSEUM WEER ‘N KULTUURBELEWENIS SOOS MIN.
Die Mampoerstokers word elke jaar meer en meer. Daarom word die prystoekennings ook al hoe meer. Wat kan daar nou nog gestook word. ?? Appelkose, perskes, vye, kersies, ens. ens.
Die Willem Prinsloo Landboumuseum naby Cullinan is ‘n unieke kultuursentrum. Dis plaasatmosfeer met trekkers, hoenders, beeste, perdewaritte, brood uit die buite-oond, pap en kaaiings ens. ‘n Kultuurbelewenis op sy beste…!!!
Boeremusiek deur ATKV Centurion, hul aartappelskil- en rissie-eet pretkompetisies skep ‘n baie aangename fees- en kuieratmosfeer. Die vele stalletjies, nog musiek deur Beeskraal en aanhouproe van al die soorte mampoer, witblits tradisionele medisyne en lekker kos maak dat die duisende besoekers met graagte aanhou kuier……
Op die foto’s kan gesien word hoe die publiek dit geniet. Die aartappelskil- en rissie-eetkompetisie is vol pret, genot, erns en maagbrand !!!.
Die twee saagspelers van die ATKV, Herman Lamprecht en Rommel van der Riet, het wye belangstelling getrek. Hulle speel met sae wat by ‘n Hardewarewinkel gekoop is maar nog nooit hout gesaag het nie – net musieknote !!! Die ander spelers is Willie Jooste (Trekklavier), Gys Meyer (konsertina), Hennie Strydom (klawerbord en kitaar) Herman Steyn (banjo en mondfluitjie) en Trevor de Lange (Baskitaar).
Boet Schoeman is as Mampoerstoker van die Jaar aangewys. San Bronkhorst het die beste Roomlikeur gemaak. Johan van der Watt is vir die vierde agtereenvolgende jaar as wenner van die beste tradisionele medisyne aangewys. Sy seun Thomas het die trofee namens sy pa kom ontvang.
Gepos onder Nuus | Comments Off on Kultuurbelewenis op sy beste…!!!
Nostalgie en herinneringe uit ons musiekskatkis…!!!
Friday, 3 June 2016 Baie dankie en baie geluk aan Coert Grobbelaar vir 28 jaar se sukses as sanger en 18 jaar as sangmeester.
Jou vertolking van Afrikaanse kunsliedere op jou Cd ” ‘n Oulap se eiegoed” is voorwaar nostalgies en ‘n waardetoevoeging tot ons kultuurerfenis. Jy gee daardeur ook weer erkenning aan ons digters van weleer soos N.P. van Wyk Louw, D.J. Opperman, Jan F. Celliers, Eugene Marais, A.G. Visser, Jochim van Bruggen e.a.
Van ons bekendste en suksesvolste musikante het hierdie lirieke getoonset soos o.a. S. le Roux Marais, Pieter de Villiers, Gideon Fagan, Niel van der Watt en Rudolf Geldenhuis.
Jou vertolking van liedjies wat baie prominent in dr. Mimi Coertse se repertorium was, soos bv. “Die berggans het ‘n veer laat val”, “Die Roos”, “Dis Al” en “Heimwee” het ook baie positiewe kommentaar ontlok.
G’n wonder dat sy in haar eie handskrif op die CD-omslag skryf: “Dis die wonderlikste gevoel om in jou eie taal – die mooiste Afrikaanse liedere te sing en te vertolk”
Baie dankie en geluk ook aan Rudolf Geldenhuis wat jou op die klavier begelei het.
“Ons laat taal en kultuur leef…!!!
Op die foto verskyn vlnr.: Rudolf Geldenhuis, dr. Mimi Coertse, Coert Grobbelaar en Sakkie Kotze (ATKV Centurion Musiekforum)
Gepos onder Nuus | Comments Off on Nostalgie en herinneringe uit ons musiekskatkis…!!!
Monday, 30 May 2016 ATKV APPLOUS KOORKOMPETISIE VANJAAR VIR DIE VEERTIGSTE JAAR AANGEBIED.
Gepos onder Nuus | Comments Off on Applous vir APPLOUS se Veertigste bestaansjaar.
Sunday, 29 May 2016 Brig-genl. Marius Cornelissen, afgetrede Kapelaan Generaal van die SAW het die opening waargeneem. Hy het tydens teetyd met trots gepraat van hul gesin se aangename jaarlikse seevakansie by ATKV Hartenbos. Dr. Wouter van Wyk Direksievoorsitter van die VTM en Erfenisstigting verskyn saam met Genl. Gert Opperman en Sakkie Kotze op die foto.
Gepos onder Nuus | Comments Off on Herdenkingsdiens en kranslegging vir Militêre veterane
Sunday, 29 May 2016 Jaarlikse Herdenkingsdiens van die Raad van Militêre Veterane-Organisasies (RMVO) by die SAW Muur van Herinnering. Voortrekkermonument. 29 Mei 2016
Gepos onder Nuus | Comments Off on Kranslegging vir Militêre Veterane
Artikels	ATKV Centurion Gespreksforum fokus op Internetverslawing
Argief	June 2016 (7)
ATKV Centurion is trots aangedryf deur